**På tide å styrke medlemsdemokratiet**
SV opplever medlemsvekst år etter år, og har doblet medlemstallet siden midten av 2000-tallet. Folk ønsker å være medlem i et parti som tar klima og miljø på alvor samtidig som vi tar kampen for rettferdig fordeling og mot den økende ulikheten i samfunnet.

Arbeidet med nytt arbeidsprogram viser at det er et stort engasjement hos medlemmene. Det kom inn 2000 forslag til endringer etter første høring ute hos medlemmer og lokallag. Verdifulle innspill på saker medlemmene brenner for.

Når partiet opplever så stor medlemsvekst og et så **stort** engasjement hos medlemmene, er det på tide å se på hvordan vi kan styrke medlemsdemokratiet. Det øverste organet er landsmøtet. Der vedtas beslutningene våre folkevalgte på stortinget og i kommuner og fylker skal jobbe for å få gjennomslag for**. Landsmøtet er medlemmene sitt. Der bestemmer medlemmene politikken som vedtas.**
De som deltar som delegater på landsmøtet kommer fra hele landet fordelt på 167 delegatplasser. Det antallet har ikke endret seg, selv om antall medlemmer har økt. Så i realiteten er medlemsdemokratiet svekket, for hver delegat representerer dobbelt så mange medlemmer nå som for noen år siden.

I tillegg har landsstyret vedtatt å redusere antall delegater til årets landsmøte, og ytterligere svekket medlemsdemokratiet. Det må aldri skje igjen.

Det er det motsatte som må skje. Vi må styrke medlemsdemokratiet nå. Vi må utvide landsmøte med flere delegater, slik at flere medlemmer fra hele landet kan være med å ta de viktige beslutningene som gjøres på landsmøtet. Antall delegater må være i balanse og gjenspeile antall medlemmer.

Sandnes SV ber landsstyret starte opp et arbeid for å styrke medlemsdemokratiet straks, slik at dette er på plass i god tid før neste landsmøte.

Heidi Bjerga